Лъэпкъхэм зэдагъафIэ
Мечиев Кязим и цIэр зэрихьэу ныбжьыщIэхэм я библиотекэ Налшык дэтым зэхыхьэ гуапэ щекIуэкIащ Анэдэлъхубзэм и дунейпсо махуэм теухуауэ.
Атэлыкъ - Парзиевэ Мирэ зэIущIэр къызэIуех. Ар къызэригъэпэщат IуэхущIапIэм и лъахэхутэ къудамэм, лэжьыгъэр зыубзыху-методикэ къудамэр и дэIэпыкъуэгъуу. Иужьрейм и лэжьакIуэ Атэлыкъ — Парзиевэ Мирэ къызэхуэсахэм хьэщIэхэр яригъэцIыхуащ. Апхуэдэт «Нюр» сабий журналым и редактор нэхъыщхьэ, усакIуэ Мусукаевэ Сакинат, а журналым и редколлегием хэт, КъБР-м и Журналистхэм я зэгухьэныгъэм и унафэщIым и къуэдзэ Шаваевэ Разият, Налшык и курыт еджапIэ №9-м адыгэбзэмрэ балъкъэрыбзэмкIэ и егъэджакIуэхэр, абыхэм я гъэсэн ныбжьыщIэхэр. Мирэ тепсэлъыхьащ адыгэбзэр фIыуэ езыгъэлъэгъуа цIыхухэм, анэдэлъхубзэм и къежьапIэр унагъуэр зэрыарам, нэгъуэщIхэми. «Анэдэлъхубзэр сабийхэм егъэджыныр адэ-анэм я хьэкъщ. Зи бзэм ирипсалъэ сабийр адрейхэм нэхърэ куэдкIэ нэхъ къулейщ», — жиIащ Мирэ.
Адыгэбзэмрэ балъкъэрыбзэмрэ зэрызэпхам, абы ирипсалъэхэм, иритхэхэм я зэпыщIэныгъэм и щапхъэу Мирэ къеджащ КIыщокъуэ Алим и «Псалъэ», Кулиев Къайсын и «Ученому языковеду» усэхэм. А тхакIуэшхуитIыр Хэку зауэшхуэм щызэрыцIыхуауэ зэрыщытам, Кулиевыр уIэгъэ щыхъуам Алим къызэрыригъэлам, ныбжьэгъу пэж зэхуэхъуу псэухукIэ зэрылъытэу зэрызэдэгъуэгурыкIуам тепсэлъыхьащ. КIыщокъуэми Кулиевми яIэщ а зэныбжьэгъугъэр къызыхэщ усэхэр. Шэч хэмылъу, иджыпсту къекIуэкI лъэпкъ зэхэгъэж Iуэху еплъыкIэм пэIэщIэщ ар, зыдэплъеин хуейри нэхъыжь Iущхэм къытхуагъэна тхыгъэхэм уэсят палъэу къыхэщ гупсысэрщ.
— Анэдэлъхубзэр тхъумэн хуейуэ ди къалэнщ нобэ псэу, лажьэ цIыхухэм, — жиIащ Атэлыкъ — Парзиевэм. — ТегъэщIапIэ тщIыри «Нур», «Нюр», «Солнышко» сабий журналхэрщ. Сыту жыпIэмэ, цIыкIу щIыкIэ къамыщта, фIыуэ ямылъэгъуа бзэм балигъ хъуа иужь гу хуащIыжынукъым, и курыхыр, и IэфIыр зыхащIэжынукъым.
АдэкIэ Мирэ псалъэр иритащ лъахэхутэ къудамэм и лэжьакIуэ Жолабовэ Ларисэ. Ар кIэщIу тепсэлъыхьащ Анэдэлъхубзэм и дунейпсо махуэм и тхыдэм, ар илъэс зыбжанэ хъуауэ зэрагъэлъапIэм, дунейм тет бзэ мин бжыгъэхэм щыщу дэтхэнэри абы ирипсалъэхэм дежкIэ зэрылъапIэм.
ЗэIущIэр ягъэдэхащ, щIэщыгъуэ ящIащ Налшык къалэм и 9-нэ курыт еджапIэм и гъэсэнхэм. Алмэ Марие иригъаджэхэм ящыщу ПщыукI Алинэрэ Пекъуэ Инарэрэ гъэхуауэ къеджащ адыгэ усэхэм. Чочаевэ Анжелэ иригъаджэ Биттировэ ФатIимэ къызэхуэсахэр иригъэдэIуащ езым итха усэм. Балъкъэр усэ къеджащ Эристаевэ Аминэ (егъэджакIуэр Бозиевэ Саниятщ.
ЗэIущIэм кърихьэлIахэм гъэщIэгъуэн ящыхъуауэ едэIуащ Мусукаевэ Сэкинат и гукъэкIыжхэм. Ар тепсэлъыхьащ и сабиигъуэм, нэхъыжьхэм Iущыгъэу ядилъэгъуам, къыщалъхуа къуажэм, хьэблэм дэлъа хабзэ дахэхэм. Сэкинат бзэр зэригъэIурыщIэм, усакIуэ зэрыхъуам и лъабжьэу къилъытэр зыщIапIыкIа а хабзэ-нэмысырщ.
КIУЭКIУЭ ХьэIишэт.
